La presidenta de l'Associació de Fiscals, Cristina Dexeus, ha criticat el nomenament de l'exministra de Justícia Dolores Delgado com a nova fiscal general de l'Estat. "Es una forma molt evident i molt plàstica de voler indicar que a la fiscalia la volen sotmesa al govern", ha dit la presidenta de l'associació majoritària al sector aquest dilluns en declaracions a 'Onda Cero'. Dexeus ha assegurat que no és "adequat" i ho ha considerat "increïble". D'altra banda, la Unió Progressista de Fiscals, associació a la qual pertany Delgado, ha celebrat el nomenament i ha destacat el "respecte a la imparcialitat i legalitat" de la fiscalia que consideren que té l'exministra. "Confiem en la independència absoluta de la nova fiscal general de l'Estat i en l'autonomia de la fiscalia", ha assegurat en un comunicat, en el qual també destaquen la trajectòria professional de Delgado. La Unió Progressista de Fiscals considera que la "defensa de l'autonomia de la fiscalia com a ministra de Justícia" es va evidenciar "en la posició processal mantinguda pel ministeri públic en rellevants procediments penals", entre d'altres.

Summary: L'Associació de Fiscals critica el nomenament de Delgado i ho veu un intent de "sotmetre" la fiscalia al govern


El consell d'administració de la Societat de Gestió d'Actius Procedents de la Reestructuració Bancària (Sareb) ha decidit destinar altres 2.000 habitatges més per a usos socials, de manera que en total sumen 4.000 els habitatges socials cedits pel 'banc dolent' a les administracions regionals i locals. Així ho ha anunciat aquest dilluns al matí el president de la Sareb, Jaime Echegoyen, en la seva compareixença davant la Comissió d'Economia del Senat per informar de l'activitat de la societat durant el primer semestre. La decisió suposa duplicar el nombre d'immobles destinats al Pla de Cessió d'Habitatge Social, quan es compleixen dos anys des que es va posar en marxa aquesta iniciativa.  Així mateix, el consell d'administració de la Sareb ha donat llum verda a l'extensió del pla a les corporacions municipals "per buscar vies de col·laboració i atendre, en la mesura del possible, els casos més urgents o d'emergència social", ha assenyalat Echegoyen durant la seva intervenció.  Des que el projecte va començar a prendre forma, l'any 2013, la Sareb ha aconseguit acords de col·laboració amb diverses comunitats com Catalunya, Aragó, Galícia, País Basc i les Illes Balears, que han mobilitzat ja més de 1.200 pisos per afavorir l'accés a l'habitatge. Actualment, la Sareb té pendent de signatura convenis amb Canàries i Castella i Lleó, i manté converses avançades amb els governs de Castella-la Manxa, País Valencià, Cantàbria i la Comunitat de Madrid. També ha iniciat converses amb Andalusia, Astúries i Extremadura. El president de la Sareb ha ressaltat la importància d'una mesura de responsabilitat social que els permet col·laborar amb les diferents administracions sense desviar-se del mandat desinversor assignat per llei. "El principal objectiu de la Sareb és gestionar i liquidar tots els actius que va rebre, però entenem que podem fer-ho des d'iniciatives que contribueixin, en la mesura de les nostres possibilitats, a pal·liar els problemes d'habitatge social al país", ha assenyalat Echegoyen, que ha afegit que la via més adequada per aconseguir-ho són els contactes amb les administracions autonòmiques i locals, "que són les tenen les eines adequades per atendre les necessitats dels grups de població més desfavorits". Echegoyen ha indicat que, a més de la cessió d'habitatges, la Sareb està treballant en un pla de locals comercials destinat a aquells emprenedors que necessitin un establiment per llançar el seu projecte empresarial.

Summary: Sareb duplica el parc d'habitatges per a usos socials després de traspassar-ne 2.000 més


El ministre pel Brexit del govern britànic, David Davis, ha dimitit. La sortida del govern de Davis, que ha portat les negociacions amb Brussel·les des del 2016, és un cop dur per a la primera ministra britànica, Theresa May, que veu com es trenca en només dos dies l'aparent unitat assolida el cap de setmana dins de l'executiu al voltant de la seva nova estratègia per un Brexit més suau. Segons ha explicat Davis en la seva carta de renúncia, presentada diumenge a la nit, "l'actual estratègia política i de tàctiques" acordada a Chequers el cap de setmana fa "menys probable" que el Regne Unit surti de la unió duanera i el mercat únic i tampoc no garanteix el suport de la Unió Europea o que Brussel·les "no demani encara més concessions". "Aquesta política ens deixaria, en el millor cas, amb una mà negociadora dèbil, i possiblement sense escapatòria", ha dit.  May ha rebutjat les crítiques del que fins ara ha liderat les seves negociacions amb la Unió Europea, però la seva renúncia ha obert una greu crisi a l'executiu i ha accelerat les divisions dins del partit conservador entre partidaris d'un Brexit suau i els que volen trencar totalment amb Brussel·les.  Fonts de Downing Street apunten a la premsa britànica, però, que May podria anunciar el substitut de Davis ben aviat, aquest mateix matí, i que no pensa fer-se enrere en el nou pla pel Brexit.  El divendres, després de llargues negociacions, el govern britànic va acordar una nova proposta pel Brexit, descrita com a més 'suau' per alguns analistes, que pretenia fer un acord de lliure comerç amb la UE per a productes, però no béns, i crear una "zona duanera combinada".  D'acord amb aquest model, el Regne Unit aplicaria aranzels i polítiques comercials pròpies pels productes destinats pel propi país, mentre que imposaria les taxes equivalents a la Unió Europea pels que es dirigissin a països de la UE.  Tot i que no va abandonar la reunió del cap de setmana a Chequers, amb la seva renúncia aquest dilluns, el ministre David Davis constata que l'aparent unitat assolida amb el nou pla no existia.  Crítiques de l'oposició "La dimissió de David Davis en un moment tan crucial demostra que a Theresa May ja no li queda autoritat i és incapaç d'aconseguir el Brexit", ha assegurat el líder de l'oposició, el laborista Jeremy Corbyn.  "Amb aquest govern en caos, si s'aferra al càrrec, quedarà clar que està més interessada en el seu futur que en servir el poble d'aquest país", ha afegit.  La primera ministra escocesa, Nicola Sturgeon, també ha parlat de "caos total". "La unitat de Chequers no ha durat massa. Aquest govern britànic és un caos total. Quin desastre", ha dit.

Summary: "Caos" al govern britànic per la dimissió del ministre pel Brexit


Almenys 1 persona ha mort i 10 més han resultat ferides després d'un atac contra un grup de feligresos que sortien d'una mesquita al nord de Londres després de les pregàries del Ramadà. Un home de 48 anys, que ja ha estat arrestat, ha atropellat la multitud amb una furgoneta, en el que la policia tracta com un "possible atac terrorista", segons ha confirmat la primera ministra britànica, Theresa May. L'atac s'ha produït davant del centre islàmic i mesquita Muslim Welfare House, a Seven Sisters, a la zona de Finsbury Park. El centre ha emès un comunicat en què condemna "qualsevol atac d'odi que intenti dividir" el barri, on recorden que han treballat "molt dur durant dècades per construir una comunitat pacífica i tolerant".  Els serveis d'emergències de Londres han confirmat l'hospitalització de 8 persones ferides arran de l'atropellament violent a la mesquita de Seven Sister, així com del tractament d'un "nombre de persones més" en el mateix lloc dels fets.  L'atac contra la mesquita arriba en plena crisi de seguretat al Regne Unit, després dels atemptats a London Bridge i al Manchester Arena,  on van morir un total de 30 persones, i en plenes protestes per la catàstrofe de la Grenfell Tower, al nord-oest de la capital londinenca, on es tem per la vida d'una seixantena de desapareguts per un terrible incendi.  L'augment de la preocupació en matèria de seguretat i condicions socials han posat contra les cordes la primera ministra, Theresa May, que a les eleccions del 8 de juny va perdre la majoria absoluta. Precisament aquest dilluns es preveu que l'executiu britànic, que encara ha de formalitzar un pacte de governabilitat amb els ultraconservadors nord-irlandesos del DUP, comenci formalment les negociacions del Brexit amb Brussel·les.

Summary: Almenys 1 mort i una desena de ferits en un atac contra els feligresos d'una mesquita al nord de Londres


El sector de la confiteria, pastisseria i brioxeria de les comarques de Barcelona ha signat un nou conveni per als propers dos anys que inclou augments salarials del 2% per a aquest any i un altre 2% el 2020. El document -subscrit per UGT FICA Catalunya, que és el sindicat majoritari de la taula negociadora- regula les condicions laborals d'aproximadament 2.100 treballadors de 920 empreses. A banda, l'acord, que es va signar aquest dimarts, també preveu una clàusula de massa salarial desagregada amb l'objectiu de combatre la bretxa salarial. Segons aquesta clàusula, durant el primer trimestre de l'any les empreses de més de 25 treballadors hauran de remetre a la representació sindical un informe detallat de la massa salarial de l'any anterior percebuda pels seus treballadors per, d'aquesta manera, detectar possibles discriminacions per raó de sexe, segons ha explicat UGT en un comunicat.

Summary: El sector de la confiteria i pastisseria signa un nou conveni que inclou augments salarials d'un 2% anual


El primer denunciant d'abusos a l'abadia de Montserrat, Miguel Hurtado, ha considerat que l'avantprojecte de llei de protecció a la infància que ha aprovat aquest dimarts el Consell de Ministres espanyol és un "pegat legislatiu" que no posa solució al problema. Hurtado ha afirmat que establir que el termini per a que un delicte prescrigui comenci a comptar quan la víctima faci 30 anys, farà que "la majoria de delictes per pederàstia prescriuran quan la víctima tingui entre 35 i 40 anys", quan l'edat mitjana en que una víctima denuncia és els 44 anys. Per això, durant la tramitació demanarà als grups parlamentaris que aprovin una esmena per elevar l'inici del còmput del termini de prescripció dels 30 als 40 anys. "L'evidència científica confirma que amb aquesta insuficient proposta, la majoria de casos continuaran quedant impunes", ha afirmat.  Hurtado ha considerat que la norma inclou algunes mesures molt positives com el compromís de crear jutjats amb una fiscalia específica contra la violència infantil o la generalització de la prova preconstituida perquè els menors de 14 anys només hagin de declarar un cop. Tot i això, ha apuntat que la llei descriu com lluitar contra els abusos en entorns com la família, l'escola o l'esport, però no inclou l'església.  "Això fa que un cop més les víctimes de pederàstia clerical siguem silenciades per les institucions públiques per no molestar la jerarquia catòlica", ha declarat. De fet, ha explicat que aquesta norma tampoc ajudaria a les víctimes d'abusos a Montserrat ja que cap de les 14 víctimes que han denunciat abusos sexuals podrien denunciar amb aquesta llei.  Hurtado és l'impulsor d'una campanya de recollida de signatures per modificar el codi penal i que els delictes sexuals contra menors no prescriguin mai.  Educo reclama l'aprovació amb caràcter d'urgència De la seva banda, l'ONG Educo ha demanat que el text normatiu es tramiti amb caràcter d'urgència perquè s'aprovi al Congrés com abans millor.  La responsable de Relacions Institucional d'Educo a l'Estat, Clarisa Giamello, ha recordat que segons el Consell d'Europa un de cada cinc nens pateix abusos i maltractaments, "situació que ha empitjorat durant el confinament". "Ells i elles no poden esperar més a que s'aprovi aquesta llei", ha reclamat. L'ONG ha valorat positivament l'avantprojecte perquè engloba des de la prevenció fins a la protecció "en tots els àmbits" però ha insistit en la necessitat de fomentar una major participació dels nens. Pel que fa a l'escola, ha considerat un encert dotar-los d'una persona encarregada de coordinar la protecció i benestar, que promogui no només la implementació de protocols d'actaució sinó accions per a la prevenció de la violència.  També ha aprovat l'ampliació del termini de prescripció dels delictes més greus, com els abusos sexuals . Tot i la valoració positiva, durant la seva tramitació Educó sol·licitarà "algunes millores" com no permetre els desnonaments de famílies amb menors si no hi ha una alternativa d'habitatge digne i dotar de més pes el Ministeri d'Educació e ni l'aplicació i seguiment de la llei, així com concretar el pressupost.

Summary: Hurtado veu la llei de protecció de la infància un "pegat legislatiu" que no posa solució al problema d'abusos


L'Ajuntament de Girona ha desmentit a través d'un fil a les xarxes socials de la regidora de Drets Socials, Núria Pi, que demà diumenge es tanqui el pavelló Palau II on s'allotgen els sensesotre durant la crisi sanitària, tal i com assegura Guanyem Girona en un comunicat. Pi deixa clar que "demà no es tanca res" i que el recinte es mantindrà obert fins el proper dimecres 10 de juny. La regidora explica que a partir d'aquell moment el pavelló ha de quedar lliure per tal de poder reprendre totes les activitats habituals que s'hi practiquen. De totes maneres, Pi deixa clar que treballen amb tots els usuaris per tal de poder cobrir el màxim de necessitat que tinguin, i lamenta l'actitud de Guanyem Girona a qui acusa d'"intoxicar". Pi remarca que fins aquest dissabte hi ha 45 persones al pavelló, i que en els moments "més durs" del confinament eren 80. "Molts han marxat per voluntat pròpia un cop la situació s'ha anat relaxant, i abans s'ha parlat amb cadascun d'ells per saber destinacions i necessitats que podíem cobrir", ressalta.

Summary: Girona desmenteix que diumenge es tanqui el pavelló on s'allotgen els sensesotre i culpa Guanyem d'"intoxicar"


Argumenta que la investidura telemàtica no està "ni especificada ni prohibida" ACN Barcelona.-El secretari de Telecomunicacions, Ciberseguretat i Societat Digital, Jordi Puigneró, va assegurar aquest dijous a la nit que la governança per Internet "no només és possible sinó que a més és absolutament legal". En una entrevista al canal 324, va argumentar que hi ha una llei aprovada al Parlament –la 13/2008 aprovada en l'època del segon tripartit- que estableix que el govern i els seus òrgans d'assistència poden utilitzar per al compliment de les seves funcions "xarxes de comunicació o qualsevol altre mitjà telemàtic sempre que s'hagin establert mecanismes que permetin garantir la identitat de les persones que emeten i reben les comunicacions" i es garanteixi l'autenticitat dels missatges. Puigneró ha especificat que aquesta llei només parla del govern, però que la investidura no està "ni especificada ni prohibida" en el reglament del Parlament i que haurà de ser la Mesa i el seu president quin en faci la interpretació. "M'agradaria que el debat fos seriós perquè els que diuen que és il·legal [governar telemàticament] demostren que no coneixen les lleis", va comentar Puigneró. Puigneró va recordar que avui en dia ja són moltes les multinacionals que utilitzen els sistems telemàtics per treballar i que la tendència  és que "el físic serà complementari al telemàtic en un futur". "En certa manera ja estem governats telemàticament des de Madrid", ha apuntat, en referència a l'article a l'aplicació de l'article 155.

Summary: Puigneró assegura que la governança per Internet és "possible i absolutament legal"


La portaveu del Govern i consellera de la Presidència, Elsa Artadi, ha avisat la líder de Cs i cap de l’oposició al Parlament, Inés Arrimadas, que la Generalitat no té cap intenció de cedir a la seva petició i retirar la pancarta amb el llaç groc que hi ha penjada a la façana per a que ella assisteixi a la seva reunió amb el president de la Generalitat, Quim Torra, aquest divendres. “La pancarta no es retirarà. Es retirarà el dia que no hi hagi motius per tenir-la, i ens encantaria que fos molt aviat”, ha etzibat Artadi, que ha afirmat que aquesta “no és una pancarta política, sinó per la defensa dels drets civils”. “Si no poden separar la política dels drets i la seva decisió és no venir a reunir-se amb el president, ho lamentaríem profundament. Torra té la mà oberta i estesa perquè vingui demà al Palau de la Generalitat”, ha dit. A més, Artadi, que s’ha estrenat com a portaveu amb aquesta roda de premsa, ha retret a Arrimadas que “els regidors de Cs a Barcelona deuen anar a treballar cada dia a l’Ajuntament i allà també hi ha una pancarta amb el llaç groc”.

Summary: Artadi avisa Arrimadas que el llaç groc “no es retirarà” i demana que reconsideri la seva negativa a reunir-se amb Torra


La Societat de Gestió d'Actius Procedents de la Reestructuració Bancària (Sareb), o banc dolent, constituït fa cinc anys, ha aportat en aquest període 23.248 milions d'euros a l'economia espanyola, el 0,43% del PIB espanyol acumulat en els últim cinc anys, segons 'l'informe de l'impacte socioeconòmic de Sareb' elaborat per la consultora EY. En aquest període, la Sareb ha venut un total de 65.000 immobles i ha llogat 4.603 pisos i 818 establiments comercials o naus industrials, inclòs en aquestes xifres l'adjudicació d'actius a quatre companyies el 2015 (Altamira Asset Management, Haya real Estate, Servihabitat i Solvia). A Catalunya, la Sareb ha abonat 337 milions d'euros en cinc anys en concepte d'IBI i pagaments de quotes a comunitats de propietaris.  La Sareb també invertit 17 milions d'euros en la construcció de nous habitatges en sòl residencial que es va adjudicar procedents d'impagaments de clients bancaris o d'actius adjudicats per la banca.  En l'informe, la consultora també destaca que en aquest cinc anys, la Sareb ha contribuït a crear 34.000 nous llocs de treball en el conjunt de l'Estat i ha aportat per la via d'impostos un total de 787 milions d'euros a l'Agència Tributària.  La Sareb té de temps fins al 2027 per desfer-se de tots els actius immobiliaris que va obtenir fa cinc anys en la seva creació. En aquest cinc anys, la Sareb ha reduït en 13.817 milions d'euros la seva cartera  d'actius, cosa que suposa el 27,2% del cens inicial.

Summary: Sareb aporta 23.250 milions d'euros a l'economia espanyola en cinc anys


La candidata a la presidència de PP Soraya Sáenz de Santamaría ha criticat aquest dimarts en una entrevista a la COPE la reunió entre el president del govern espanyol, Pedro Sánchez, i el president de la Generalitat, Quim Torra, adduint que “el primer que hauria d’haver fer el president [Sánchez] és parlar amb els constitucionalistes abans de convidar Torra a fer turisme per La Moncloa”. Segons Sáenz de Santamaría, “no hi ha d’haver cap apaivagament amb aquesta gent” perquè “a Catalunya practiquen l’apartheid” i “Sánchez ha de defensar primer els catalans que se senten espanyols”.  La vicepresidenta també ha rebatut les crítiques que el seu rival a la presidència del PP, Pablo Casado, ha fet sobre “l’Operació diàleg” que va protagonitzar la vicepresidenta. “Jo amb qui més vaig dialogar a Catalunya va ser amb els catalans, amb les empreses, amb Societat Civil i els partits polítics que es veien assetjats o amenaçats”, ha dit després de vantar-se que el seu únic problema judicial per l’actuació a Catalunya ha estat una querella per negar-se a publicat al BOE el nomenament dels consellers que es trobaven a l’estranger.  Segons Sáenz de Santamaría, durant la seva etapa al govern espanyol “no vam cedir ni una sola competència a Puigdemont ni vam retirar cap recurs”. “Una cosa és el diàleg amb la societat catalana i una altra les cessions als partits independentistes”, ha afirmat tot assegurant que ella “mai anirà contra la llei i defensarà la unitat d’Espanya”.

Summary: Sáenz de Santamaría creu que “a Catalunya es practica l’apartheid”


El president de la Generalitat, Quim Torra, ha volgut aprofitar el Debat de Política General per marcar un ultimàtum al president espanyol, Pedro Sánchez, i al seu diàleg. Així, al seu discurs ha avisat el socialista que el seu "marge s'ha acabat" i li ha retret que és ell "qui posa en risc la normalitat política" en "mantenir presos polítics i exiliats, i impedir el dret a l'autodeterminació dels catalans". "Prou! Cal que el president d'Espanya prengui compromisos valents. Calen decisions i propostes concretes", ha sentenciat. I és que Torra ha deixat clar que "la paciència no és infinita" per als independentistes, i per això ha posat data a un possible punt d'inflexió si el govern espanyol no pacta un referèndum. "Si no hi ha aquesta proposta per exercir l'autodeterminació de manera pactada, vinculant i reconegut internacionalment abans de novembre, l'independentisme no podrà garantir cap mena d'estabilitat al Congrés a Pedro Sánchez", ha reblat. En aquest sentit, el president ha emmarcat la seva reflexió en un nou "oferiment a Pedro Sánchez perquè faci una proposta sobre com facilitar el dret a l'autodeterminació". Així, ha explicat que aquest mateix dimarts demanarà per carta reunir-se per parlar-ne, però ha avisat igualment que no vol "tornar a sentir parlar de diàleg si no s'exerceix, i tampoc si no es concreta amb claredat". A més, Torra també ha subratllat que, en aplicació del "mandat republicà", el seu executiu vol recuperar les lleis suspeses pel Tribunal Constitucional durant l'anterior legislatura, tal com ja va explicar durant la presentació del pla de Govern. Així, ha instat Sánchez a retirar els recursos contra les lleis suspeses. En cas que el president espanyol no ho faci, Torra ha assegurat que el Parlament les tornarà a aprovar "una altra vegada" abans que acabi el 2018. "Un govern socialista a Espanya pot retirar la suspensió de lleis pensades per millorar la qualitat de vida dels catalans", ha insistit Torra, durant la intervenció al debat de política general. La sentència judicial En un altre àmbit, Torra també ha manifestat que el dia de la sentència de la causa de l'1-O, contra els "presos polítics i exiliats", serà un "punt d'inflexió" i de "no retorn de la legislatura", en cas d'haver-hi condemna. El president ha asseverat que el Govern, la ciutadania i les entitats socials han de tornar a defensar els drets polítics i civils per assolir el compliment de la democràcia i les llibertats, tot recuperant la "gran victòria" de l'1-O de l'any passat. "Ens cal ser forts, determinats, apoderats, dignes de moment que vivim, i sense por", ha constatat. Torra ha apel·lat a aquesta unió de les institucions i la societat per convertir el dia de la sentència en "un nou dia de victòria", i ha afirmat que l'independentisme no es pot aturar fins a aplicar el resultat de l'1-O. "No som aquí per administrar una autonomia ni per recrear-nos en paraules buides, sinó per fer efectiva la República", ha continuat. Encara sobre el judici, Torra ha subratllat que si l'Estat condemna els "presos polítics" estarà condemnant persones per haver obeït el "mandat" ciutadà. "Pensen que el poble ho acceptarà? Pensen que el poble no reaccionarà? Pensen que no ho faré jo o el meu Govern?", s'ha preguntat en veu alta.

Summary: Torra posa un ultimàtum a Sánchez i avisa que PDeCAT i ERC li retiraran el suport si no pacta un referèndum aquest mes


La gerent de l'Àrea de Drets de Ciutadania, Cultura, Participació i Transparència de l'Ajuntament de Barcelona, Marta Clari, afegirà al seu càrrec actual la gerència de l'Institut de Cultura de Barcelona (ICUB) a partir del mes de maig. El consistori li fa aquest encàrrec després que el gerent actual de l'ICUB, Valentí Oviedo, hagi estat nomenat nou director general del Gran Teatre del Liceu pel Patronat de la Fundació que gestiona l'equipament de la Rambla. Clari ha tingut diferents responsabilitats gerencials els darrers anys a l'Ajuntament. Entre d'altres, ha estat gerent del Consorci de Biblioteques de Barcelona i del mateix ICUB.

Summary: Marta Clari assumirà la gerència de l'Institut de Cultura de Barcelona


El Consorci per a la Normalització Lingüística(CPNL) impulsa aquest 2017 cursos de català per atendre totes les necessitats comunicatives com iniciar-se en la comprensió i l'expressió oral, adquirir fluïdesa en les converses o millorar l'escriptura en contextos formals, entre d'altres. Amb el lema 'Connecta't al català', els cursos garanteixen l'oferta dels diferents nivells de llengua, des de l'inicial fins al superior, en les modalitats presencial, en línia i combinada, i permeten obtenir certificats equivalents als certificats de la Direcció General de Política Lingüística. A més, el CPNL organitza també programes a mida adreçats a les organitzacions i empreses per atendre necessitats específiques sobre la llengua catalana i aportar els recursos i les pràctiques necessàries d'expressió oral, escrita i de gramàtica. Les inscripcions s'obren aquest mes de desembre. En els cursos del Consorci els alumnes aprenen llengua a partir de la pràctica a l'aula guiada sempre pel docent. L'alumne és el protagonista de l'aprenentatge i aprèn a partir de l'experimentació i  de la pràctica de l'escolta, de la parla, de la lectura i de l'escriptura en situacions reals. El CPNL ofereix cursos en una àmplia franja horària per arribar a tots els públics i que al mateix temps permeti compatibilitzar la formació amb la feina o els estudis. La durada dels cursos presencials és variada, els cursos generals acostumen a ser de 45 o de 90 hores i l'oferta formativa de continguts concrets o de pràctica d'habilitats és de 6 a 10 hores.  A més de les activitats pròpies de l'aula, el Consorci ofereix un gran nombre d'activitats culturals per practicar i aprendre llengua fora de l'aula. En aquestes activitats, que organitza o que coorganitza amb altres entitats del territori, es fomenta el coneixement de l'entorn i la cohesió social a través de la llengua. Els certificats de nivell que expedeix el Consorci són equivalents als certificats oficials de la Direcció General de Política Lingüística (DGPL) i es corresponen amb els nivells del Marc europeu comú de referència (MECR). L'oferta per al sector empresarial se centra en cursos per millorar l'expressió oral com: l'"Atenció telefònica", "Parlar per comunicar" o "Com fer exposicions orals?". Pel que fa a l'expressió escrita, ofereixen programes sobre "Articles d'opinió: saber escriure amb arguments", "Escriure a la xarxa" així com cursos d'"Aplicació de recursos lingüístics a la xarxa". El Consorci El Consorci per a la Normalització Lingüística és una institució pública dedicada a la formació i al foment de l'ús de la llengua en tots els àmbits de la societat catalana i a facilitar la cohesió social mitjançant l'ús de la  llengua.   El CPNL, integrat per la Generalitat de Catalunya i per diversos ens locals, compta actualment amb 22 centres de normalització lingüística distribuïts en 146 punts de servei a tot el territori català.

Summary: El Consorci per a la Normalització Lingüística impulsa nous cursos per millorar l'expressió oral i escrita en català


Els Mossos d'Esquadra han obert una investigació i desvinculen els fets dels narcopisos de la zona ACN Barcelona.-Tres persones van resultar ferides aquest dilluns a la tarda en una baralla en un club cannàbic del Raval, segons fonts dels Mossos d'Esquadra. Els fetes es van produir poc abans de tres quarts de set de la tarda quan un grup d'entre tres i quatre persones van entrar al local i van ferir un altre individu amb una arma blanca. Com a conseqüència dels fets, dues persones van resultar ferides i van ser traslladats en un hospital en estat greu i menys greu, respectivament; així com el presumpte agressor, que va quedar detingut com delicte de lesions. Els Mossos d'Esquadra mantenen oberta la investigació i desvinculen els fets dels narcopisos de la zona.

Summary: Tres ferits en una baralla en un club cannàbic del Raval


El Museu de Montserrat ha inaugurat aquest divendres una exposició homenatge al pintor Josep Niebla, nascut a Tetuán (Marroc) l'any 1945, però català d'adopció des dels anys 60. Sota el títol, 'Explorar i reivindicar, La pintura de Niebla', l'exposició té caire antològic i repassa els principals capítols de la producció artística de l'artista. Això sí, fa un especial èmfasi en les sèries que tenen més interès artístic, com són les dedicades a l'arquitectura o al que ell denomina 'Alfabet plàstico-polític', així com als diaris manipulats, els mars i l'Àfrica. El crític i historiador de l'art, Daniel Giralt-Miracle, és el comissari d'aquest projecte, que permet endinsar-se en l'obra pictòrica de Josep Niebla des d'una perspectiva general, i que demostra com el seu treball és un reflex de les seves conviccions. La mostra 'Explorar i reivindicar. La pintura de Niebla' es podrà veure a la Sala Daura del Museu de Montserrat fins al 2 d'abril de 2018. Fa un temps que Josep Niebla no està en actiu, però la seva obra va tenir una trajectòria molt dinàmica entre els anys 60 i 70. Segons el comissari de l'exposició 'Explorar i reivindicar', Daniel Giralt-Miracle, Niebla va ser un artista "molt energètic i, a través dels seus quadres, expressa les seves vivències, des de la política i la ideologia, fins a fets històrics, el seu teatre o les seves lectures".  Un exemple d'això, és una de les peces més importants que es pot veure a l'exposició de Montserrat, dedicada a la tanca dels camps de concentració de Palestina. De fet, tal com recorda el comissari, Àfrica sempre està present en l'obra de Niebla. "Estima Àfrica perquè hi va néixer, però tal com ell deia és català d'adopció i de vocació", ha assegurat.   L'exposició de Montserrat permet endinsar-se en l'obra pictòrica de Josep Niebla des d'una perspectiva general. Segons Giralt-Miracle, a la Sala Daura hi ha una petita part del conjunt d'obres de l'artista, "però és molt representativa dels moments, de les èpoques, de les tècniques i dels temes que ell va treballar". "L'exposició demostra la seva potència, la seva energia i el seu món intel·lectual ple d'inquietuds", ha afegit.  Josep Niebla (Tetuán, Marroc, 1945) Josep Niebla va cursar estudis superiors de Belles Arts a Tetuán, que va ampliar a Sevilla, Barcelona i París. L'any 1962 va decidir instal·lar-se a Barcelona i, des d'aquell moment, va participar activament en la vida del país, fins a emplaçar la seva casa-taller en una masia del Baix Empordà. És autor d'una extensa obra que estilísticament transita entre la figuració i el realisme cap a una abstracció d'accent expressionista que atorga especial intensitat al color i a les construccions formals, sempre emprant referents de la seva quotidianitat, tant en una visió local com internacional, i incidint en les temàtiques que més l'han colpit i obsedit, com els moviments polítics, la justícia social, l'espiritualitat, els records de l'Àfrica, l'arquitectura o el Mediterrani. Al llarg de la seva trajectòria ha efectuat dibuixos, gravats i pintures, petites i de gran format, i també pintures murals, tot i que també ha treballat l'escultura. Des que el 1961 va presentar la primera exposició individual al Centro Cultural de Ceuta, ha realitzat gairebé 200 exposicions a Europa, Àsia, Àfrica i Amèrica. Ha rebut diferents premis entre els quals destaca el Primer Premi de la Biennal Internacional de Pintura Contemporània de Barcelona (1975) i la seva obra forma part de diverses col·leccions d’art i museus públics i privats d’arreu del món.  La mostra 'Explorar i reivindicar. La pintura de Niebla' es podrà veure a la Sala Daura del Museu de Montserrat del 29 de setembre de 2017 al 2 d'abril de 2018.

Summary: Montserrat homenatja el pintor Josep Niebla amb una exposició que repassa la trajectòria de l'artista


Les causes del bisbe han estat representades amb ofrenes a l'altar com el 'rem karajà', símbol de la lluita indígena ACN Balsareny.-El bisbe emèrit Pere Casaldàliga, que va morir dissabte passat al Brasil, ha estat acomiadat amb una missa funeral a Balsareny (Bages), el seu poble natal. La família, amics i veïns han recordat la defensa dels drets humans del bisbe, sempre al costat del "poble senzill", i n'han abraçat el "llegat universal". "Com a bon fill de Balsareny, has estat un traginer incansable de l'esperança", ha expressat la família en un dels missatges que s'han llegit. Les causes del que va ser bisbe de São Félix do Araguaia han estat representades amb ofrenes a l'altar; així, han envoltat la seva fotografia el 'rem karajà', símbol de la lluita indígena, i el barret de palla 'sertanejo', de la lluita dels treballadors, entre altres objectes. Els objectes simbòlics que la família i els organitzadors de la missa han escollit per homenatjar Pere Casaldàliga han traçat un recorregut precís, i immens, per les seves causes. A més del 'rem karajà', que Casaldàliga va utilitzar com a bàcul el dia de l'ordenació com a bisbe, i del barret 'sertanejo', la família ha portat a l'altar com a ofrena la terra vermella de l'Araguaia i una artesania de Cuba, símbol de la causa negra. També envoltaven el retrat del bisbe la cistella de vímet del poble xavante, símbol de la causa de la dona indígena, així com una fulla de palmera; la planta aspidistra, herència dels pares del bisbe i símbol de la família, i un ram de ginesta, la flor groga enyorada de Casaldàliga.  A l'exterior de l'església de Santa Maria, des d'on desenes de persones han seguit la missa per reduir les aglomeracions a l'interior, hi havia el mateix univers d'objectes simbòlics, a més d'una lletera, en record de la seva família de Cal Lleter de Balsareny, i portadores de la Festa dels Traginers, l'emblemàtica celebració d'aquesta població bagenca.  "El seu llegat és universal. La seva persona és reflex d'unes qualitats humanes tan grans que abracen el món sencer", han llegit en un dels missatges de comiat de les persones que més el van conèixer. També ha participat en les lectures l'alcaldessa, Noèlia Ramírez, que li ha agraït en nom del poble la "immensa tasca".  Joan Soler, claretià de Vic i president de l'Associació Araguaia amb el bisbe Casaldàliga i amic personal, ha presidit la missa. L'han acompanyat el rector de Balsareny, el mossèn Antoni Bonet; capellans del bisbat de Solsona i companys claretians. Entre els assistents, també hi havia el conseller d'Acció Exterior i Relacions Institucionals, Bernat Solé. Pere Casaldàliga, que va morir als 92 anys, conegut com el 'bisbe dels pobres', va ser un dels màxims exponents de la Teologia de l'Alliberament i de la lluita contra les desigualtats al Brasil, fins al punt que va arribar a estar amenaçat de mort en més d'una ocasió. Casaldàliga va ser enterrat aquest dimecres a São Félix do Araguaia en un cementiri al costat d'indígines i camperols.

Summary: Balsareny acomiada Pere Casaldàliga i n'abraça el llegat com a "traginer incansable de l'esperança"


Un home ha resultat ferit greu aquest dijous al migdia en sortir de la via amb el seu cotxe a la carretera C-12, dins del terme municipal de Garcia (Ribera d'Ebre). Els serveis d'emergències han rebut l'avís de l'accident a les 12.17. El sinistre s'ha produït al quilòmetre 68 d'aquesta carretera per causes que s'estan investigant i fins al lloc s'hi ha desplaçat tres patrulles dels Mossos d'Esquadra i quatre dotacions terrestres dels Bombers de la Generalitat, que han hagut d'excarcerar el conductor perquè havia quedat atrapat a l'interior del vehicle. Un cop alliberat, l'home ha estat evacuat en un helicòpter del Sistema d'Emergències Mèdiques (SEM) a l'Hospital Joan XXIII de Tarragona.

Summary: Un ferit greu en sortir de la via a la C-12 a Garcia


La secretària general adjunta d'ERC i portaveu de la formació, Marta Vilalta, ha advertit que ara mateix seria una "equivocació" i que "no s'entendria" fer una "batalla partidista o politiqueria" en plena crisi del coronavirus, i que no és moment d'assenyalar "culpables". En una entrevista a 'Ràdio 4', Vilalta ha demanat no impulsar mesures "per recentralitzar i retallar drets" tot "aprofitant l'avinentesa". També ha opinat que en aquests moments s'han de poder "criticar" de manera constructiva posant les propostes que es creuen convenients des de cada banda sobre la taula "sense que ningú se senti atacat". La portaveu dels republicans ha dit que cal tenir pressupostos com una eina més per lluitar contra la pandèmia. Vilalta ha explicat que el vicepresident del Govern, Pere Aragonès, va demanar a Ciutadans un acte de "responsabilitat" perquè no impugnessin els pressupostos, que finalment han acabat portant davant del Consell de Garanties Estatutàries. Aragonès va traslladar-los que els comptes eren una de les eines per fer canvis a les partides i lluitar contra el coronavirus. "Aquesta petició malauradament no va ser atesa" per la formació taronja i "ara s'haurà d'esperar uns dies, màxim un mes, perquè puguem celebrar aquest ple", ha explicat Vilalta, que ha fet una "apel·lació a la responsabilitat" per poder tenir comptes. La Mesa està estudiant com es pot celebrar un ple de manera telemàtica -de fet, aquest divendres es reuneixen per abordar com pot comparèixer el president de la Generalitat per explicar la situació pel coronavirus al país. Vilalta ha explicat que tenint en compte que no es pot celebrar una sessió normal, degut al confinament, es podria celebrar un ple amb menys persones i buscar "la manera", com ara la delegació de vot, o la utilització de tecnologia, perquè es pugui votar. La secretària general adjunta d'ERC també ha dit que ara "tot ha agafat un altre tempo" i que les qüestions que hi havia sobre el tauler polític "han canviat de prioritat". És el que ha passat amb la taula de diàleg, de la qual només se'n va poder celebrar la primera sessió, a la Moncloa. "Abans semblaven imprescindibles i urgents i ara són menys urgents", ha reconegut. Amb tot, ha dit que caldrà seguir parlant de com s'aborda el conflicte polític a Catalunya més endavant.

Summary: Vilalta adverteix que seria una "equivocació" fer una "batalla partidista i politiqueria" amb la crisi del coronavirus


El president del PPC, Xavier Garcia Albiol, ha comparat aquest dimecres la "purga" de consellers del Govern amb l'antiga URSS i l'enviament dels crítics a Sibèria. "Si amb la bona gestió que han fet el premi és enviar-los a casa, a mi m'ha recordat els documentals de l'antiga URSS, on es dimitia voluntàriament i eren enviats a Sibèria. En aquest cas els envien cap a casa", ha apuntat en el seu torn d'intervenció després que el president de la Generalitat, Carles Puigdemont, hagi comparegut per donar compte dels canvis al Govern. Albiol ha constatat que Puigdemont només valora ara el "fanatisme" dels seus, i ha insistit que les úniques urnes que hi haurà a Catalunya properament són les d'unes eleccions autonòmiques. Albiol ha ironitzat que Puigdemont ha inaugurat la "tradició" d'explicar en cada ple quines són les "últimes víctimes del seu radicalisme". "No passa un dia que algú del seu govern surti corrents", ha conclòs. El líder popular ha carregat especialment contra Pere Soler, nou director de Mossos d'Esquadra, que diu que els que se senten espanyols "fan pena". Aquesta expressió, ha dit, és "fruit d'una supèrbia de creure's part d'una espècie superior, d'una elit independentista que va repartint carnets de catalanitat i de democràcia al més pur estil pujolista".  En aquest sentit, ha constatat que Puigdemont només jutja ara els seus responsables polítics "pel seu grau de fanatisme, per la seva entrega a la causa i no per la feina real". Albiol li ha demanat que ja no faci "més purgues polítiques", perquè la qüestió ara ja no és independència sí o no, ha continuat, sinó si els catalans volen continuar tenint un "govern kamikaze, d'irresponsabilitat" o volen apostar per un canvi, "per un govern amb actituds i formes democràtiques". "Alguns hem governat a Catalunya i ho hem fet bé", ha dit el popular, que ha insistit que el millor que podria fer ara Puigdemont és convocar eleccions. De fet, ha apuntat que el president de la Generalitat "sap perfectament que les úniques urnes que en uns mesos es col·locaran als col·legis electorals seran les urnes per celebrar unes noves eleccions autonòmiques".

Summary: Albiol compara la "purga" de consellers amb l'antiga URSS i l'enviament dels crítics a Sibèria


La Comissió de Foment del Congrés dels Diputats ha aprovat aquest dimecres per 37 vots a favor (PP, Grup Socialista, Podem, ERC i DL), cap en contra i 5 abstencions (C's) dues proposicions no de Llei d'En Comú Podem i d'ERC pel soterrament de la línia ferroviària a Montcada i Reixac. Les dues iniciatives han obtingut el "sí" de tots els partits tret de C's després que aquest dimarts l'alcaldessa del municipi, Laura Campos, es va reunir amb la ministra de Foment, Ana Pastor, i va obtenir del Ministeri el compromís de destinar una partida dels pressupostos del 2017 al soterrament de la R2 al seu pas pel municipi, que ja ha registrat 165 víctimes mortals.  Totes les formacions tret de C's s'han posat d'acord en la redacció d'un text transaccional –que substitueix els originals- que aposta per fer el soterrament "tan aviat com sigui possible". El text estableix que el Congrés "considera convenient constituir amb la major brevetat possible un grup de treball per assolir un acord entre totes les administracions (Administració General de l'Estat, Generalitat i ajuntaments afectats) que permeti, d'acord als criteris recollits a la planificació del Ministeri de Foment millorar la xarxa ferroviària al seu pas per Montcada i Reixac". Aquesta millora, diu el Congrés, es farà "mitjançant la integració i soterrament necessari, avançant en el desenvolupament dels projectes i duent a terme l'execució de les obres de la línia convencional de Barcelona a Port-bou tan aviat com sigui possible i dotant per això les partides necessàries". Campos, que aquest dimecres ha mantingut reunions al Congrés dels Diputats amb tots els grups parlamentaris abans del debat, preveu que totes les administracions implicades posin en marxa a finals d'abril un grup de treball per començar les tasques i establir un calendari per al soterrament.  A la Comissió de Foment el diputat d'En Comú Podem Josep Vendrell ha recordat que les iniciatives pretenen comprometre tots les forces a complir els compromisos adquirits per l'Estat i ha destacat les mobilitzacions de la plataforma "Tracte Just- Soterrament Total" per evitar que el pas de 200 trens diaris es tradueixi en noves víctimes.  La diputada d'ERC Teresa Jordà ha criticat la "laxitud" del Ministeri de Foment a les anteriors legislatures i els endarreriments injustificats de les actuacions que s'han de dur a terme a aquest municipi. "Exigim que Montcada sigui una ciutat normal, que no és demanar tant, i per ser-ho és imprescindible que la via se soterri", ha dit.  El diputat de C's Fernando Navarro ha admès la gravetat de la situació a Montcada i Reixach i ha demanat una "solució immediata", tot i que ha anunciat una abstenció en el cas que l'esmena que havia presentat no fos acceptada. El portaveu del Grup Socialista, José Zaragoza, ha anunciat el vot afirmatiu de la seva formació i ha recordat que Montcada ja ha pagat amb interessos la "quota de la solidaritat". Ha recordat que la qüestió s'arrossega des del 1990 i que el govern de Zapatero es va comprometre el 2007 a soterrar la via.  El PP també ha avalat les iniciatives amb un vot a favor, malgrat que ha recordat les actuacions que Adif i el Ministeri de Foment han fet des del 2012. El diputat Òscar Clavell ha recordat els 165 morts que s'han registrat a aquest punt i ha assegurat que la seva formació està a favor de resoldre aquest "problema greu que afecta els veïns de Montcasa i Reixac". El portaveu de Democràcia i Llibertat a la Comissió de Foment, Ferran Bel, ha avançat també el vot a favor de la seva formació a les dues propostes. Bel ha criticat que les obres "s'eternitzin durant dècades" i ha lamentat que l'Estat no hagi materialitzat aquestes i altres obres aplicant, per exemple, l'addicional tercera de l'Estatut.

Summary: El Congrés dóna suport al soterrament de la via a Montcada i Reixac


Noves filtracions de la conversa que van mantenir fa dos anys el ministre de l’Interior en funcions, Jorge Fernández Díaz, i el director de l’Oficina Antifrau de Catalunya, Daniel de Alfonso, indiquen que també es va parlar d’utilitzar un cas sobre l’aleshores alcalde de Vic i president de l’Associació de Municipis per la Independència, Josep Maria Vila d’Abadal, com a arma contra el procés sobiranista. Es tracta de presumptes irregularitats en despeses que l’exalcalde va carregar a l’Ajuntament. “El tenim enxampat, enxampat, enxampat”, li diu De Alfonso a Fernández Díaz. “Aquest és un ocellot, eh? Què fareu amb això?”, contesta el ministre. “Això sí que va a Fiscalia”, replica De Alfonso. “Això fes-ho ja”, rebla Fernández.  Més endavant de la conversa De Alfonso adverteix que les conseqüències de la causa contra Vila d’Abadal poden ser menys importants. “No és tan gros com un conseller”, diu. Fernández Díaz li dóna la raó, però afegeix: “No, si, però Vila d’Abadal, president de l’AMI i alcalde de Vic, compte... No, no, no, ui, ui, ui... Això li fa un mal!”. A partir d’aquí, Fernández Díaz insisteix en la celeritat per presentar el tema davant la Fiscalia. “Jo estic a les teves ordres”, li afirma De Alfonso. “Això és un torpede a la línia de flotació”, constata el ministre. “Jo a les seves ordres, ministre, si sóc aquí per intentar aportar alguna cosa a la solució del problema”, indica el director de l’OAC. Després, Fernández Díaz qualifica Vila d’Abadal de “talibà absolut”  i recorda que presideix una de les tres institucions “que està movent tot això i tal”. Per això insisteix en què la investigació de l’OAC “és un torpede” i insisteix: “Porta-ho quan abans millor, eh? I de seguida que ho hagis portat ens ho dius... Deixem passar, com dius, un parell de dies, tres dies, i ja hi és”. Aleshores torna a insistir en la necessitat d’accelerar les coses, i De Alfonso reitera: “Estic a les teves ordres”. D’aquí la conversa torna a Felip Puig i a Francesc Homs, i a les presumptes irregularitats en el nomenament per a dos càrrecs de funcionari de dues cunyades del primer. A això s’hi sumen referències a les imputacions als germans Oriol i Jordi Pujol, per acabar tornant a insistir en la necessitat que tot plegat es faci de manera ràpida. “A mi considera’m com un caporal del teu cos nacional”, indica De Alfonso. “Agilitza el que puguis”, clou Fernández Díaz.

Summary: De Alfonso a Fernández Díaz sobre Vila d’Abadal: “El tenim enxampat, enxampat, enxampat”


Els Mossos d'Esquadra han detingut un conductor menor d'edat que circulava begut per la Gi-503 a Darnius (Alt Empordà). Com a conseqüència del xoc, un dels ocupants posteriors del vehicle ha quedat ferit greu i se l'ha traslladat a l'hospital Josep Trueta de Girona. Quan els Mossos han arribat al lloc dels fets s'han trobat al conductor de nacionalitat francesa que ha sortit il·lès. Al fer-li la prova d'alcoholèmia ha donat positiu. La passatgera davantera també ha resultat il·lesa. Fins a l'accident, que s'ha produït a quarts de set del matí, s'hi ha traslladat quatre dotacions dels Mossos, dos de Bombers i tres unitats del Servei d'Emergències Mèdiques (SEM). Tots els ocupants del vehicle són de nacionalitat francesa.

Summary: Detingut un menor d'edat després de circular begut i deixar un ferit greu en accidentar-se a Darnius


Serà l'única actuació de l'artista a l'Estat ACN Barcelona.-La cantant natural de les Illes Barbados Rihanna oferirà el pròxim 21 de juliol un concert al Palau Sant Jordi per presentar el seu disc 'Anti', que va sortir a la venda fa unes setmanes. Segons ha explicat la promotora Live Nation, serà l'única actuació de l'artista a l'Estat en una gira que també la portarà a Londres, Amsterdam, Berlin, Milà i Viena, entre altres capitals europees. Les entrades, que oscil·laran entre els 45 i 95 euros sense comptar les despeses de distribució, es posaran  la venda dimecres que ve a les deu del matí a  Ticketmaster, El Corte Inglés i Taquilla Mediaset. A banda, des de dilluns fins al mateix dimecres hi haurà una prevenda a la web de Live Nation. La gira Anti World Tour va començar als Estats Units el passat 26 de febrer i es preveu que ofereixi un total de 40 recitals arreu del món. Abans d''Anti', Rihanna va publicar 'Good Girls Gone Bad' (2007), que incloïa èxits com 'Umbrella' i 'Don't Stop the Music':  'Loud' (2010), 'Talk That Talk (2011) i 'Unapologetic' (2012'.

Summary: Rihanna oferirà un concert el Palau Sant Jordi el 21 de juliol


La Sala Atrium aposta per una obra amb contingut social per a les dues primeres setmanes d'abril, 'Khâlid, l'heroi cosmològic', amb direcció i text de la dramaturga Helena Gràcia. La sala, recent guardonada pels Premis de la Crítica d'Arts Escèniques per introduir perspectiva de gènere a la programació, portarà a escena, des d'aquest dimecres i fins el 14 d'abril, el moment en què la innocència d'un infant es trenca. Les actrius Aina Balasch i Adriana de Montserrat interpreten la part racional i l'emocional de Khâlid, una nena de cinc anys a qui li cau una bomba durant la guerra de Síria però ella es pensa que el té a sobre és la lluna. La mirada de la nena fa qüestionar el comportament "absurd" de l'ésser humà. El projecte va néixer fa tres anys a l'escola d'art superior dramàtic Eòlia, i ara fa el salt a una sala professional.  La idea va sorgir quan la dramaturga Helena Gràcia va veure un vídeo d'un nen sirià a qui treien de sota les runes. "Com podrà ser nen després d'aquesta tragèdia? Aquell estat de 'shock' em va arribar a mi", ha explicat en la presentació de l'obra aquest dilluns la seva directora, Helena Gràcia, sobre l'origen del text. I si bé al principi volia escriure una obra sobre la guerra de Síria o els conflictes bèl·lics en si, quan va endinsar-se en el tema va tenir la sensació de no ser prou "honesta". "No ho estem vivint i no ens podem posar en la seva pell. No ho podem traslladar al teatre d'una manera real", ha assegurat la dramaturga.   El conflicte, doncs, va ser només el punt de partida del que ha acabat sent un conte des de la visió d'una nena que lluita des de la seva innocència per no veure la realitat que l'envolta. La directora, juntament amb les dues actrius que interpreten el personatge de Khâlid, van fer un exercici d'introspecció per identificar els moments de la seva pròpia vida que els han fet ser "una mica menys nenes".  Per tant, si bé el context és Síria l'any 2017, la situació es pot extrapolar a qualsevol conflicte i infant que veu perillar la seva innocència. I és que l'escenografia no són els carrers de la ciutat siriana, sinó la lluna. "El que passa al seu voltant no té lògica, i ho trasllada en el seu mon màgic", ha explicat Gràcia sobre el moment en què la nena es convenç que el que li ha caigut a sobre és la lluna, no una bomba.  En una sala plena de sorra blanca, com cendres, per a Khâlid l'exili és un només una excursió. "Va rebent bufetades de realitat. Però s'inventa una història, i se'n va volant amb això", exemplifica l'actriu Adriana de Montserrat. "És una lluita constant entre la realitat i la fantasia", afegeix.  Carregada de contingut poètic però amb càrrega social, el nom de Khâlid, que és de nen, exemplifica la lluita contra una identitat i uns rols que imposa la societat i que la nena tampoc entén. Khâlid, que vol dir "etern", vol ser astronauta però no pot ser-ho perquè és nena. "El personatge lluita per ser etern i ser un heroi, no heroïna. Perquè els herois només poden ser homes", explica Gràcia sobre les diferents capes de l'obra. La directora interpreta música en directe amb un piano, improvisant en cada una de les deu funcions. Una de les principals dificultats del procés ha estat "infantilitzar" el personatge sense caure en la simple imitació de la veu. És el text, el moviment, i l'esforç de les actrius per recuperar la "nena de cinc anys" que tenen dins, el que aporta la mirada innocent que transmet l'espectacle.  L'obra, que va representar-se en quatre funcions a l'escola Eòlia i ho ha fet en casos puntuals a centres cívics, fa el salt a la Sala Atrium com un pas més del teatre barceloní per apostar pel talent jove i femení.

Summary: La Sala Atrium evidencia "l'absurditat" de la guerra amb la mirada innocent de 'Khâlid, l'heroi cosmològic'


Plaça de l'1 d'Octubre, de la Independència, del Referèndum o de la República. Son les quatre opcions que els solsonins poden votar per posar nom a l'espai de davant la Sala Polivalent de la ciutat, que es va convertir en el col·legi electoral del referèndum de l'1-O. Tot i els noms proposats, els ciutadans també en poden proposar un altre. Les votacions es poden fer per dues vies: mitjançant l'aplicació mòbil 'Solsona, una experiència gegant' i de manera presencial amb butlletes a l'Oficina d'Atenció Ciutadana. Amb el títol 'Posa nom a una plaça', es tracta d'una enquesta que permet votar a través d'emoticones cadascuna de les quatre opcions per denominar la plaça i amb diferents graus de satisfacció. El termini per participar a l'enquesta s'ha obert aquest dimarts i es tancarà el 16 de març.

Summary: Solsona engega un procés participatiu per posar nom a la plaça del col·legi electoral de l'1-O


Tsunami Democràtic ha assegurat aquest dimecres que GitHub ha tornat a obrir aquesta nit  l'accés al repositori tancat per ordre de l'Audiència Nacional. Segons Pirates de Catalunya, la reobertura és fruit de la querella que ells van presentar contra l'Estat i la Comissió Europea davant del Tribunal de Justícia de la Unió Europea (TJUE) per la "censura" de la pàgina web i de l'aplicació del Tsunami. L'empresa Github, que pertany a Microsoft, va fer públic a finals d'octubre un requeriment de la Guàrdia Civil que instava a bloquejar l'aplicació del Tsunami Democràtic perquè es tracta d'una organització "que impulsa a la comissió d'atacs terroristes".

Summary: Tsunami Democràtic diu que GitHub ha tornat a obrir l'accés al repositori tancat per ordre de l'Audiència Nacional


El president del PP, Pablo Casado, ha defensat aquest divendres l'actual model d'estat de les autonomies per davant de la proposta de Vox de suprimir-lo. Des de Palència, ha dit que la "deslleialtat" de Torra i Puigdemont no justifica "obrir en canal la Constitució". "No és el problema les autonomies, el problema són els deslleials i nosaltres posarem ordre", ha afirmat. En aquest sentit, ha afegit que per aturar el conflicte català cal un projecte polític "que sumi a tots" i ha assegurat que la seva formació és la única alternativa que hi ha al PSOE. Per aquest motiu, ha demanat el vot de l'electorat de Vox i Cs: "No hi ha una altra opció, estem en un referèndum sobre Sánchez", ha conclòs.

Summary: Casado defensa l'estat autonòmic perquè creu que la "deslleialtat" de Torra no justifica "obrir en canal la Constitució"


Els taxistes mantenen la vaga indefinida després d'una reunió de més de quatre hores amb representants del Ministeri de Foment. El sector considera insuficient l'oferta de Foment, que els ha garantit una declaració institucional aquest divendres en el Consell de Ministres en favor de la proporcionalitat 1/30 (un vehicle de lloguer amb conductor per a cada 30 taxis) i també un decret llei el 14 de setembre que reculli les seves peticions. Les associacions volen un compromís explícit de totes les comunitats autònomes que respectaran aquesta proporció 1/30 si els deleguen les competències i també canvis legislatius perquè els ajuntaments puguin donar llicències específiques per als VTC que operen només en aquella població. Tot i reconèixer que hi ha bona disponibilitat i ganes d'arribar a un acord, volen esperar a la Conferència Nacional del Transport de dimecres on compartiran taula representants del sector del taxi, de les VTC, representants de les comunitats autònomes i del ministeri. En el cas de l'associació Elite de Barcelona, sotmetrà aquesta decisió de no desconvocar a l'assemblea. El sector del taxi i el govern espanyol acosten posicions però, de moment, els compromisos adquirits pel Ministeri de Foment no satisfan del tot els taxistes. Amb el centre de Barcelona i de Madrid bloquejats, les associacions del taxi de Catalunya i també les que representen els taxistes de tot l'Estat s'han reunit durant més de quatre hores amb el secretari d'Estat de Transports, Pedro Saura.  En sortir de la reunió, tots reconeixien el bon to del ministeri i la voluntat política de resoldre el conflicte. Ara bé, de moment consideren que només són "paraules i bones intencions" i esperen que en els propers dies es puguin plasmar en compromisos que convencin els taxistes que ocupen els carrers que poden tornar a la feina amb la tranquil·litat que la seva realitat canviarà. L'objectiu d'ambdues bandes és que es compleixi als carrers la realitat que estipula la llei: que hi hagi un vehicle de plataformes com Uber o Cabify per a cada 30 taxis. Delegació de competències i autoritzacions municipals  Segons ha explicat el secretari d'Estat –i han reconegut també els taxistes- s'ha ofert per una banda que les comunitats autònomes puguin tenir delegades les competències i també ha obert la porta a donar als ajuntaments la capacitat d'atorgar una segona autorització. És a dir, que els consistoris hagin d'atorgar també una llicència específica als vehicles VTC que fan serveis a dins dels límits del municipi. D'aquesta manera, tenen més eines per controlar si s'està complint la ràtio de l'1/30.  Això  és el que ha fet l'Ajuntament de Barcelona i que està suspès cautelarment pel TSJC perquè suposaria una ingerències en competències estatals. Una situació que quedaria resolta, segons els taxistes, si es regula aquesta doble autorització i es deleguen les competències.  Regular en la línia de Barcelona Els taxistes veuen bé que es faci la delegació de competències però alerten que això pot suposar un problema si no hi ha el compromís explícit de les comunitats de regular el sector amb els criteris que està aplicant Barcelona i també complint el límit legal de l'1/30. De fet, ha estat el cas de Barcelona el que ha encès la flama d'aquest conflicte als carrers. "Si topem amb un consistori liberal i canvia els criteris no haurem solucionat res", ha alertat Miguel Ángel Leal, de Fedetaxi.  Per això, tenen l'ull posat en la reunió de dimecres, quan Foment reuneix la Comissió Nacional del Transport i seu a la mateixa taula taxistes, VTC i representants de totes les comunitats autònomes. Allà, volen que els representants de les comunitats es comprometin a complir els límits que estableix la llei.  Declaració institucional i decret al setembre A banda d'això, Foment s'ha compromès a fer una "declaració política" en la roda de premsa posterior al Consell de Ministres on donarà suport al taxi i es mostrarà favorable a fer complir la llei de l'1/30.  A més, Saura ha dit que es posaran a treballar en un "nou marc normatiu" que seria consensuat amb els taxistes per tal que, a mitjans de setembre, puguin presentar una nova regulació. El secretari d'Estat no ha avançat quines regulacions caldria introduir ni tampoc ha aclarit si es revocarien llicències que excedissin la ràtio de l'1/30, una situació que els taxistes afirmen que es dona en moltes ciutats.  El secretari d'Estat ha reconegut que el sector del taxi pateix un "desequilibri" però ha dit que és un "problema estructural" que el govern del PSOE ha "heretat". Ha insistit que volen fer una regulació "ambiciosa i seriosa" i que per tant requereixen un temps per no fer "només pedaços". Saura insisteix però que donen dates clares a les associacions i confia que puguin arribar a un acord aviat.  Des de l'associació Elite (que ha convocat la vaga a Barcelona), el portaveu Alberto Álvarez 'Tito' ha dit que volen explicar la reunió als companys i decidir en assemblea què faran els propers dies. De moment, però, ja avança que la proposta és insuficient. "Són paraules, hem de veure si es posa suficientment clar perquè els taxistes s'ho creguin", ha manifestat Álvarez, que no nega que els ha agradat el que han escoltat però que estan a l'espera que es concreti.

Summary: Els taxistes mantenen la vaga indefinida tot i l'oferta del ministeri de Foment d'aprovar un reial decret al setembre


Vora dos-cents treballadors i empresaris de l'oci nocturn s'han concentrat aquest dilluns a la plaça Sant Jaume de Barcelona, davant el Palau de la Generalitat, per reclamar l'aprovació "urgent" d'un pla sectorial que permeti la reobertura dels locals i doni ajudes a un sector que acumula sis mesos sense activitat. "No aguantarem molt més temps així", ha lamentat Robert Massanet, director de la discoteca Sutton de Barcelona, tot recordant "l'estigmatització i la culpabilització" que ha patit el sector "per part de l'administració". En la mateixa línia s'ha expressat Eduard García, propietari de diversos negocis al Poblenou, qui ha reivindicat el sector de l'oci nocturn com el "dic de contenció" entre els botellons il·legals i l'oci regulat.

Summary: L'oci nocturn es concentra a Sant Jaume per reclamar l'aprovació d'un pla sectorial: "no podem estar més temps tancats"


L'Ajuntament de Vic i la càtedra de Cures Pal·liatives de la Universitat de Vic-Universitat Central de Catalunya acaben d'engegar un projecte pioner a Catalunya sota el nom 'Vic, ciutat cuidadora'. Un dels seus impulsors, el professor Xavier Gómez-Batiste, ha explicat que l'objectiu és involucrar i empoderar la societat i les seves organitzacions cap a un canvi de perspectiva social i cultural sobre les necessitats d'atenció de persones amb malalties avançades (sobretot relacionades amb l'envelliment i les malalties cròniques), però també millorar la manera com la societat s'enfronta a la mort. Es calcula que l'1'5% de la població de Vic pateix aquest tipus de malalties, dels quals unes 300 persones en risc d'exclusió es podrien beneficiar més directament d'aquesta nova manera d'entendre l'acompanyament en el tram final de la vida.  El professor Xavier Gómez-Batiste ha explicat que actualment el 75% de la població de Cataluya mor de malalties cròniques evolutives. La qual cosa significa que la malaltia va avançant al cap de dos, tres i quatre anys i, a més, també s'hi van sumant altres patologies. En el cas concret de Vic, les persones afectades per aquest tipus de malalties representen l'1'5% de la població, entre 800 i 900 persones.  Gómez-Batiste ha explicat que totes aquestes persones estan ateses "d'una manera exemplar" pel sistema assistencial vigatà, liderat per l'Hospital de la Santa Creu  i els altres centres que li donen suport. El professor ha explicat que l'objectiu del projecte 'Vic, ciutat cuidadora' no és qüestionar la tasca que desenvolupen el sanitaris, "sinó complementar-la". "No volem substituït la feina dels professionals de la salut, sinó que el que diem és que faltaven peces que millorin l'acció d'acompanyament", ha destacat.  L'Ajuntament de Vic i la Càtedra de Cures Pal·liatives de la UVic ja ha presentat el projecte per ajudar a acceptar la mort com un fenomen natural a una cinquantena d'associacions i entitats vigatanes. La cap del Departament de Benestar i Família de l'Ajuntament de Vic, Sílvia Mateu, ha assenyalat que el projecte s'obrirà a totes les entitats i associacions que hi vulguin participar i, de moment, la recepció "està essent molt bona", perquè totes perceben la "necessitat" que hi ha de trencar el tabú sobre la mort i el procés final de la vida dels ciutadans.  Les entitats i associacions cridades a participar al projecte són molt diverses. Des de les associacions de veïns, passant per Osona Contra el Càncer, Càrites, les diverses associacions confessionals o el Tupí, però també les escoles de la ciutat.  Concretament, el projecte vol incidir en dos nivells. El primer vol treballar directament amb les 300 persones en risc d'exclusió social que viuen a Vic, mentre que després hi hauria una segona bateria d'iniciatives encaminades a tractar la mort i el procés vivencial en el tram final de la vida des d'un nivell molt més ampli de la societat, com per exemple des de les escoles. Gómez-Batiste ha explicat que en aquest nivell, les escoles, per exemple, podrien introduir la qüestió de la mort dins els currículums escolars, amb xerrades que ajudin a afrontar la mort d'un pare o d'un avi, o una associació de veïns podria programar un cicle de cinema sobre el dol.   Prova pilot de la OMS El proper 15 de juny s'organitzarà la jornada 'Vic, Ciutat Cuidadora' a la Sala Mercè Torrents de la UVic-UCC. A banda de la participació del doctor Xavier Gómez-Batiste, director del Centre Col·laborador de la OMS en Programes Públics de Cures Pal·liatives i director de la Càtedra de Cures Pal·liatives de la UVic, l'acompanyarà el professor de l'Acadèmia de Ciències Socials de la Universitat de Bradoford, Allan Kellehear, un expert mundial en l'àmbit i en la implementació de projectes similars a altres llocs del món. La intervenció de Kellehear anirà encaminada a explicar de quina manera cada associació vigatana pot aplicar el projecte a la seva organització.  De fet, la iniciativa de Vic es convertirà en una prova pilot de la OMS i, a més, servirà com a base d'una tesi doctoral. Segons Gómez-Batiste, la vessant acadèmica li dóna més rigor al projecte i ajudarà a fer que sigui "replicable" a d'altres comunitats.

Summary: Vic engega una iniciativa pionera a Catalunya per convertir-se en "ciutat cuidadora" de persones grans


Els líders europeus es tornaran a reunir a partir d'aquest dilluns a les quatre de la tarda per quarta jornada consecutiva per intentar tancar un acord sobre el fons de recuperació per la crisi del coronavirus. Les negociacions s'han enrocat durant el cap de setmana, sobretot pel desacord dels anomenats països 'frugals' - els Països Baixos, Àustria, Dinamarca i Suècia, que no volen que el fons inclogui tants ajuts directes. El president del Consell, Charles Michel, té previst fer una nova proposta rebaixant a 390.000 milions d'euros les subvencions, una xifra lluny dels 500.000 que s'havien plantejat inicialment, i del límit de 400.000 que plantejava Espanya.  Fonts diplomàtiques han avisat que "la majoria de països estan units" i que "només una minoria", els països frugals, bloquegen els avenços. Entre d'altres filtracions, també es planteja l'opció de dividir per la meitat el fons –de 750.000 milions- en 375.000 de subvencions i 375.000 més de préstecs.

Summary: La cimera europea s'allarga a un quart dia amb molta pressió per tancar un acord


El grup municipal de Movem a l'Ajuntament de Tortosa ha qualificat el nou Pla d'Actuació Municipal (PAM) presentat pel govern de CiU amb el suport d'ERC de "continuista" ja que inclou moltes actuacions que ja s'havien previst fa vuit o quatre anys i que encara no s'han fet. "És com el dia de la marmota", ha manifestat el portaveu de Movem, Jordi Jordan, que ha qüestionat la credibilitat del govern municipal. Movem també ha lamentat que el PAM no s'acompanyi d'una memòria econòmica que detalli el finançament de les actuacions i d'on s'obtindran els recursos per dur-les a terme. El principal grup de l'oposició també ha enumerat algunes mancances del Pla i ha lamentat que no es tinguin en compte als altres grups municipals i a la ciutadania per elaborar-lo. Per Movem, el PAM presentat per CiU i ERC que inclou més de 400 actuacions, evidencia un projecte de ciutat "esgotat" i on es tornen a incloure obres que apareixien al primer Pla de fa vuit anys. Jordan ha posat els exemples de la rehabilitació del barri Castell, el pla estratègic, la recuperació dels terrenys de Renfe, l'impuls al Palau de Justícia o les piscines. "Està ple d'obres que fa temps que es diuen que es faran com si la gent tingués amnèsia", ha etzibat. Jordi Jordan també ha qüestionat que es presenti un pla per tot un mandat sense memòria econòmica que li doni credibilitat. "Sense un document econòmic que avali el seu finançament el PAM és un brindis al sol", ha afegit. Una altra de les crítiques és que no s'ha tingut en compte als altres grups de l'oposició ni a la ciutadania a l'hora de confeccionar-lo. "Governen de manera contrària a la que prediquen, molta participació ciutadana però sorpresa, sorpresa, l'oposició ens assabentem del PAM pels mitjans de comunicació", ha manifestat. Entre les mancances del PAM, Movem fixa la no incorporació del finançament de les EMD, ni el programa de la reutilització de llibres, ni la proposta de Tortosa com a candidatura a Patrimoni de la Humanitat, ni el pla de xoc per a la millora de la via pública que reclamen les entitats veïnals, ni un pla d'usos dels edificis municipals infrautilitzats.  Malgrat les crítiques, el grup municipal sí que ha valorat positivament propostes que s'han inclòs al PAM i que Movem portava al programa electoral com el tiquet fresc, el pacte local per a l'ocupació o la millora del call jueu.

Summary: Movem qualifica el nou PAM de Tortosa de "continuista" i lamenta que no disposi de memòria econòmica


Uns pocs centenars de persones s'han concentrat aquest dijous al migdia davant del Consolat de la Xina a Barcelona per solidaritzar-se amb la revolta pro-democràtica de Hong Kong. Convocats per l'ANC i Pícnic per la República, els concentrats han cantat un dels himnes dels manifestants de la ciutat asiàtica i també han pogut veure vídeos d'alguns activistes anti-Xina donant suport a la lluita dels independentistes catalans. La presidenta de l'ANC, Elisenda Paluzie, ha agraït la solidaritat de Hong Kong amb Catalunya. El Consolat no ha atès el públic aquest dijous. Antiavalots dels Mossos d'Esquadra han estat presents a la zona, però no han hagut d'intervenir en cap moment. Prop de la concentració també s'han aplegat una desena de xinesos a favor de la unitat del gegant asiàtic. Tot i alguns crits enfrontats, no hi ha hagut cap incident. La concentració, a dalt de tot de l'avinguda Tibidabo, ha durat poc més de mitja hora i ha consistit en cantar, en català, un dels himnes dels revoltats de Hong Kong, l'emissió en directe d'una concentració similar a la ciutat asiàtica en favor de Catalunya i la reproducció de diversos missatges gravats en vídeo de Paluzie i altres manifestants catalans donant suport a Hong Kong i agraint el suport mutu, i també de líders de la revolta asiàtica donant suport a Catalunya. Paluzie també s'ha dirigit en directe als concentrats a Barcelona i al territori autònom xinès. Durant la concentració s'han pogut veure pancartes i cartells i s'han sentit crits i lemes a favor de la independència de Catalunya i de la llibertat de Hong Kong i el Tibet. En marxar, els concentrats han passat per davant d'una petita concentració de ciutadans xinesos que portaven banderes del gegant asiàtic i portaven una pancarta amb el lema 'Hong Kong és sempre una part de la Xina'. Tot i alguns crits contraris, els mossos no han hagut d'intervenir.

Summary: Centenars de persones es concentren davant del Consolat Xinès a Barcelona en favor de Hong Kong


Els quatre tràilers plens de mantes, sacs de dormir, jaquetes i botes que dijous van sortir de Sant Adrià de Besòs han arribat a Eslovènia. Les més de 70.000 peces d'abrigar recollides per una trentena d'entitats socials, esportives, culturals i onegés de Catalunya ja s'està distribuint en diferents camps de refugiats de la frontera amb Croàcia, Hongria i Àustria. En aquesta tasca hi treballa l'ONG d'Eslovènia Filantropy Slovenja, on col·laboren uns 2.000 voluntaris amb el suport de la Creu Roja, ACNUR, Càrites i protecció civil de la zona. En un comunicat enviat aquest diumenge, el President de Barcelona Acció Solidària, Xavier Altozano, s’ha mostrat gratament sorprès de la col·laboració entre les diferents entitats d’ajuda als refugiats "treballen tots a una i amb una organització impressionant". En aquest aspecte, Altozano, que ha supervisat personalment l’entrega de tot el material, ha afirmat que "la solidaritat del poble de Catalunya es veu amb accions com aquestes quan organitzes una campanya, superés les previsions de recollida de material i a més tot surt sobre rodes, ajudant a unes persones que ho necessiten". Dissabte el delegat del govern de la Generalitat de Catalunya a Àustria, Adam Casals, es va desplaçar fins a un dels punts d’entrega de materials agraint-los la solidaritat i la bona organització de la campanya. 'Catalunya amb els Refugiats' és una iniciativa que compta amb el suport d’una trentena d’entitats entre elles Barcelona Acció Solidària, Fundació Esportiva Grama, Fundació Nous Catalans, Districte 11, FAEC (Federació d'Associacions Equatorianes a Catalunya), FEDASCAT (Federació d'Associacions Colombianes a Catalunya), FAHONCAT (Federació dels Hondurenys de Catalunya), l'Associació catalanomarroquina de Santa Coloma 'Endavant' i l'Associació Biafra Catalunya, 'Projecte Xevi' dels Parcs de Bombers de la Regió de Girona, un col·lectiu d'associacions de Viladecans, AMPA de l'Escola Ítaca de les Corts a Barcelona, Ajuntament de Lliçà de Vall, FAPAC (Federació d'Associacions de Mares i Pares d'Alumnes de Catalunya), els 'Veïns Solidaris de Viladecans', l'empresa Mistral Bonsai SL, a Camarles, a les Terres de l'Ebre, el Reial Club Deportiu Espanyol de Barcelona, Ràdio Kanal Barcelona i l'Associació Teranyina Solidària de Sant Pere de Vilamajor.

Summary: Arriba als camps de refugiats sirians d'Eslovènia el comboi amb roba d'abrigar enviada per una trentena d'entitats catalanes


El president de la Cambra de Comerç d'Espanya, Josep Lluís Bonet, s'ha mostrat convençut que les empreses "tornaran" a Catalunya si torna "l'estabilitat". En un acte aquest dijous al matí organitzat per El Periódico, Bonet ha matisat anteriors declaracions en les quals afirmava que les companyies no tornarien a Catalunya però també ha recalcat que serà "difícil" i a llarg termini. El també president de Freixenet ha dit creure's les paraules del president del govern espanyol, Mariano Rajoy, d'aquest dimecres al vespre a Foment del Treball. Rajoy va demanar als empresaris que deixin de moure les seus fora de Catalunya. "Que surtin les empreses no és bo pel conjunt d'Espanya, el que és bo és que Catalunya segueixi tirant del carro dins d'Espanya", ha remarcat Bonet. D'altra banda, Bonet ha fet una crida a que la gent "reflexioni", faci "autocrítica" i "pensi en el benestar dels seus fills i nets" a l'hora de votar el 21-D.

Summary: Bonet creu que les empreses "tornaran" a Catalunya a llarg termini si torna "l'estabilitat" però diu que serà "difícil"


Un incendi ha calcinat completament la tercera planta de la Direcció General de Prevenció, Extinció d'Incendis i Salvaments dels Bombers de la Generalitat, situada a l'avinguda de Serra Galliners de Cerdanyola del Vallès. Segons aquest cos, el foc ha començat cap a tres quarts de tres de la matinada i a causa de la temperatura ha cedit el sostre de la planta superior de l'immoble. Fins al lloc s'hi han desplaçat 17 dotacions dels Bombers. A la zona afectada per les flames hi ha diverses oficines d'aquest cos.

Summary: Crema completament la tercera planta la seu central de Bombers de la Generalitat a Cerdanyola


El director general de la Policia, Pere Ferrer, ha signat una resolució que activa el nivell de màxima alerta del Pla Operatiu Minerva per les possibles mobilitzacions que es produeixin davant d'una sentència del Suprem que inhabiliti Quim Torra. Això implica modificar la distribució de la jornada del cos, amb la previsió inicial d'incrementar l'activació de BRIMO i ARRO, ha avançat 'El Periódico'. La resolució, a la qual ha tingut accés l'ACN, especifica que és "per donar la cobertura policial necessària a un increment de les mobilitzacions ciutadanes, que podrien ser en molts casos massives i esteses per Catalunya". D'altra banda, el comissari en cap, Eduard Sallent, ha emès una ordre perquè torni la vigilància a les seus dels jutjats. Pere Ferrer afegeix que, "d'acord amb els antecedents", pot ser que algunes d'aquestes accions "puguin tenir una repercussió directa en la mobilitat de les persones i, de forma directa o indirecta, en el teixit productiu de Catalunya".  Si fos necessari canviar la jornada d'altres unitats s'emetria una nova ordre. Aquesta activació pot comportar la desestimació de peticions de permís, per hores acumulades o guàrdies no presencials dels agents. Pel que fa a l'ordre sobre les seus judicials, del 22 de setembre, Sallent constata que està previst que hi hagi una sèrie de sentències i resolucions judicials que "segurament provocaran reaccions a tots nivells i alhora un fort impacte emocional". Algunes d'aquestes reaccions, continua, es poden traduir en "actes vandàlics" contra seus judicials. Per això estableix vigilància fora d'horari d'obertura a les seus del TSJC, a la Ciutat de la Justícia, i als edificis de Balaguer, Berga, Cerdanyola, Cervera, Figueres, Girona, Granollers, Manresa, Mataró, Martorell, Mollet del Vallès, Olot, Rubí, Sabadell, Sant Feliu de Guíxols, Santa Coloma de Farners, Solsona, Tarragona, Tortosa, Valls, Vilanova i la Geltrú i Vic, a més de les audiències provincials. A la resta hi haurà vigilància dinàmica.

Summary: Els Mossos activen el nivell de màxima alerta per les possibles mobilitzacions per la inhabilitació de Torra


L'Orquestra Simfònica Camera Musicae (OCM) celebra el seu 15è aniversari amb una temporada 2020-21 amb quatre artistes internacionals com a protagonistes: els pianistes Maria João Pires i Ivo Pogorelich, el violoncel·lista Mischa Maisky i la violinista Midori. Serà la 9a temporada de concerts al Palau de la Música Catalana, amb nou concerts dirigits per Andrea Marcon i Simon Halsey, Virginia Martínez i Salvador Mas, i amb formacions com el Trio Fortuny, l'Orfeó Català i el Cor Francesc Valls. "Ajornaríem per més endavant els concerts que no es poguessin fer a la tardor, però seria fantàstic si al setembre es poder fer, i tant de bo sense limitacions d'aforament", ha dit el director de l'OCM, Tomàs Grau, en la presentació de la temporada. La nova temporada de l'OCM al Palau s'inicia, si la crisi del coronavirus ho permet, el 21 de setembre amb la 'Novena Simfonia' de Beethoven i l'Orfeó Català, dirigits per Tomàs Grau i tancant així l'homenatge al compositor que la formació ha ofert les últimes temporades. El reconegut pianista servi Ivo Pogorelich serà el convidat d'honor el 25 d'octubre per interpretar el segon concert per a piano i orquestra de Rakhmàninov, juntament amb la 'Simfonia núm. 4' de Brahm.  El 29 de novembre el mestre italià Andrea Marcon dirigirà el triple concert de Beethoven amb el Trio Fortuny, seguit per la simfonia núm. 4 'Tràgica' de Schubert. "L'experiència de Marcon ens pot aportar molt en el creixement que estem fent a cada concert i assaig", ha dit el director sobre una formació amb una mitjana d'edat de 35 anys. Com a concert extraordinari fora de l'abonament, el 22 de desembre la reconeguda pianista Maria João Pires interpretarà repertori de Mozart, culminant amb la simfonia 'Júpiter'. "Per a mi aquest concert és la cirereta de la programació, feia temps que volíem convidar-la i finalment s'ha pogut teixir aquesta invitació pel 15è aniversari", ha celebrat Grau. Com és ja tradició, el 9 de gener de 2021 es farà un concert basat en les millors bandes sonores del compositor americà John Williams, com 'Star Wars', 'Jurassic Park', 'E.T.' i 'La llista de Shindler' dirigides per Virginia Martínez. El violoncel·lista d'origen letó Mischa Maisky oferirà el 31 de gener de 2021 el concert per a violoncel i orquestra de Dvorák, entre d'altres composicions del francès Maurice Ravel. "Fins ara havíem explorat poc el repertori francès, però ens va molt i és una obra meravellosa", ha explicat Grau. Concert extraordinari Per celebrar el centenari de l'estrena a l'Estat de la 'Passió segons sant Mateu' de Bach, els solistes de l'Orquestra Filharmònica de Berlín juntament amb l'OCM conformaran les dues orquestres que interpretaran la peça com a homenatge el 28 de febrer de 2021. Es tracta d'un encàrrec del Palau de la Música que acompanyaran l'Orfeó Català i el Cor Infantil de l'Orfeó, dirigits per Simon Halsey. Els últims dos concerts de la programació al Palau (en tota la temporada n'hi haurà 15, però 9 al Palau), serà el 26 de març amb la violinista d'origen japonès Midori, que interpretarà el concert per a violí i orquestra de Brahms, seguit de la 'Consagració de la primavera' d'Stravisky. Per últim, el 23 de maig Salvador Mas, director convidat de l'orquestra, dirigirà el 'Rèquiem' de Mozart amb el Cor Francesc Valls i quatre solistes catalans. Context incert Si les condicions sanitàries i legals no permetessin començar la temporada a la tardor, els concerts es posposarien en la mesura del possible. És el que s'ha fet amb els tres últims concerts d'aquesta temporada, cancel·lats pels efectes del coronavirus. "Òbviament estudiem quins concerts són possibles amb menys aforament i quins no, perquè alguns tenen més risc econòmic i no podrien ser possibles", ha apuntat Grau. "Aquesta tardor és una incògnita", ha dit el director en roda de premsa. Les entrades, com en la política de devolució del Palau de la Música, es poden bescanviar per altres concerts o retornar sense justificació. La formació té un pressupost per aquesta temporada de 1,8 milions d'euros, amb un 15% de subvenció pública. "Mai hem volgut ser un projecte subvencionat, però volem que ens comparin amb justícia amb altres formacions que existeixen al país", ha dit el director sobre les converses mantingudes a principis d'any amb la consellera de Cultura per reivindicar el projecte.

Summary: Pires, Pogorelich, Maisky i Midori protagonitzen el 15è aniversari de l'Orquestra Simfònica Camera Musicae


Barcelona ha retut homenatge aquest dimecres a l’expresident de la Generalitat, Lluís Companys, en la vigília del 75è aniversari de la seva execució. Amb un acte solemne al Born Centre Cultural, amb moltes aportacions culturals i alguns parlaments, el consistori s’ha sumat als reconeixements que demà, 15 d’octubre, se celebraran arreu de Catalunya. Ho ha fet repassant la seva trajectòria vital. L’alcaldessa, Ada Colau, ha considerat “una vergonya” que l’Estat sigui “incapaç de reconèixer el magnicidi” i ha exigit la nul·litat del judici a Companys. Paco Ibáñez, Pi de la Serra, Gemma Humet, Borja Penalba, Carme Canela, Joan Isaac i Lídia Pujol han estat alguns dels músics participants en aquest acte.

Summary: Barcelona homenatja i recorda la vida de Lluís Companys al Born CC en la vigília del 75è aniversari del seu afusellament


El primer secretari del PSC, Miquel Iceta, ha recordat que la presidenta del Parlament, la Mesa i els diputats de JxSí i la CUP ja sabien quines conseqüències podia tenir portar a votació al ple del Parlament les conclusions de la comissió del Procés Constituent. Iceta ha recordat que el Tribunal Constitucional (TC) ja va presentar una interlocutòria el 19 de juliol "advertint dels riscos d’aprovar les conclusions de la comissió d’estudi al ple" i el que ha fet aquest divendres el govern espanyol és "tornar-se a adreçar al TC perquè prengui una decisió". El líder del PSC ha assegurat que la resposta de l'executiu en funcions de Mariano Rajoy "és l’esperada" i s'ha limitat a recordar que "la decisió final només correspon al Constitucional". Miquel Iceta ha instat tots els partits a esperar que el Constitucional es pronunciï, "previsiblement dilluns". "A mi em semblarà bé allò que digui el TC", ha afegit.  Pel que fa a focalitzar les possibles conseqüències de la votació sobre la presidenta del Parlament, Carme Forcadell, Iceta ha recordat que la primera interlocutòria feia referència a les 'autoritats' i "es pot entendre que l'autoritat al Parlament l'ostenta la presidenta i la mesa". El líder dels socialistes catalans ha demanat que la decisió del TC s’adopti per unanimitat "perquè la referma i l'acredita davant l'opinió pública".

Summary: Iceta: "El TC ja va advertir dels riscos d'aprovar les conclusions al ple"


El cap de llista del PP a Badalona, i diputat al Parlament, Xavier García Albiol, afirma que el pis on es va originar l'incendi que va acabar amb la vida de tres persones al barri de Sant Roc de la població, "és d'una entitat bancària i estava ocupat de forma il·legal". Albiol assegura que ha pogut confirmar aquest extrem i lamenta que en els darrers quatre anys "el govern local s'hagi dedicat a desmantellar" les polítiques per combatre aquestes pràctiques que els populars van impulsar durant el seu mandat. Així mateix, ha exigit a l'alcalde Álex Pastor (PSC) que torni a implantar la unitat especialitzada de la Guàrdia Urbana per atacar els pisos sobreocupats". García Albiol afirma que "al llarg dels darrers quatre anys ocupar un pis a Badalona ha sortit gratis" perquè el govern "s'ha dedicat a desmantellar totes les polítiques que va impulsar el PP per combatre les ocupacions il·legals". En aquets sentit ha alertat que "les ocupacions i els problemes de convivència i seguretat han proliferat a Badalona" i ha lamentat que el govern de la ciutat hagi estat "més pendent de posar-se de part dels ocupes que dels veïns". Segons García Albiol la "tragèdia" del barri de Sant Roc "es pot produir en altres zones de la ciutat" on apunta que hi ha immobles ocupats i amb la llum punxada.  "Cal una acció immediata per lluitar contra la proliferació de pisos ocupats", comenta el líder del PP a la ciutat, que diu que s'han de recuperar mesures que es van retirar l'any 2015. "Exigim que es torni a implantar la unitat especialitzada de la Guàrdia Urbana per atacar els pisos sobreocupats".  El popular ha recordat que durant el seu mandat es van desocupar més de 300 pisos "conflictius" i es van instal·lar més de 250 planxes d'acer.

Summary: Albiol confirma que l'habitatge on es va originar l'incendi de Badalona "era d'una entitat bancària i estava ocupat"


Les entitats agràries agrupades com a Viticultors del Cava (Unió de Pagesos, Joves Agricultors i Ramaders de Catalunya i l'Associació de Viticultors del Penedès) han denunciat públicament l’augment de quotes econòmiques aprovat pel Consell Regulador de la DO Cava. Segons han fet públic les associacions en un comunicat, a partir d’aquest 2019, la quota per superfície passarà de 10 euros per hectàrees a costar-ne 30, en una mesura que no afectarà els elaboradors que embotellen més de 10 milions d’ampolles. El col•lectiu lamenta que l’increment s’apliqui als membres de la DO Cava de forma “desigual” i reivindica més “transparència” en les decisions del Consell Regulador. Tot i les crítiques, Viticultors del Cava dona suport a l’augment general de pressupost de la DO per aquest 2019 aprovat al darrer ple, amb l’objectiu de tirar endavant el nou reglament. Aquesta futura normativa ha de diferenciar els tipus de cava en funció del seu lloc de procedència i de la qualitat, alhora que aquest any també es vol reforçar el control de la traçabilitat del raïm i augmentar la promoció.

Summary: Malestar entre els viticultors per l’augment de quotes de la DO Cava


Acusa els independentistes d’estar “encoratjant la violència” ACN Madrid.-El vicesecretari de Comunicació del PP, Pablo Casado, ha advertit aquest dilluns que si president de la Generalitat, Carles Puigdemont, declara la independència de Catalunya pot acabar “com el que la va declarar fa 83 anys”, en referència a l’expresident de la Generalitat Lluís Companys, que va ser detingut juntament amb el seu Govern després de proclamar l’Estat Català, i que el 1940 va ser afusellat pel règim de Franco. A preguntes de la premsa sobre aquesta comparació, Casado ha afirmat que es referia a la “data èpica” dels independentistes del 6 d’octubre de 1934 de la declaració de l’Estat català, i ha assegurat que el seu partit “no té cap tipus de complex” respecte al franquisme, perquè “els que ens marquen dianes a twitter amb sang i envien bales a Albiol són ells”. Segons Casado, es referia a que “no es repeteixi la història” perquè “les declaracions prèvies d’independència de Catalunya no han acabat bé”. Segons Casado, “aquí no és qüestió d’esquerres i dretes, sinó de llibertat davant el totalitarisme, de nacionalismes excloents xenòfobs i totalitaris que s’uneixen als extrems”.  “Els que estan encoratjant a la violència són els separatistes”, ha sentenciat. Casado ha fet aquestes manifestacions en roda de premsa després de la reunió de l’executiva del PP, on Mariano Rajoy ha transmès als líders del seu partit que el seu govern “impedirà la independència de Catalunya” i adoptarà “les mesures necessàries” per fer-ho això. “La separació de Catalunya no es produirà i el govern farà el que calgui”, ha sentenciat Rajoy. El vicesecretari de Comunicació del PP també ha assegurat que la manifestació unionista de diumenge a Barcelona encara un “nou esperit d’Ermua” i suposa un “punt d’inflexió”. “Igual que va passar amb l’Esperit d’Ermua que va derrotar el terrorisme, el nacionalisme cada vegada estarà més dèbil”, ha afirmat. Ha afegit que el nacionalisme és “la ideologia més sinistre que ha tingut la humanitat” i, a diferència de les últimes setmanes ha advertit que aquest és un problema “d’Europa”. “Algú pensa que si a Catalunya no hi hagués un problema territorial de fronteres no passaria el mateix a Bèlgica o Córcega?”, ha preguntat. Puigdemont, un “okupa” El portaveu del PP també ha assegurat que el president de la Generalitat és “un okupa” de la institució, i ha definit la CUP com a “yonkis de la postveritat”. Ha posat en dubte novament les xifres de ferits de l’1-O i ha assegurat que la seva formació “lamenta molt” la sortida d’empreses de Catalunya. El decret aprovat pel govern espanyol per agilitzar-ho, ha dit, només “facilita la sortida i entrada d’empreses a la comunitat autònoma”.  Projecte rupturista, xenòfob i totalitari.  Casado ha definit l’independentisme com un projecte “rupturista, xenòfob i totalitari” que busca la “balcanització” de l’Estat. “Catalunya que mai serà independent”, ha afirmat abans d’agrair el “suport responsable de les principals forces constitucionalistes” i d’assegurar que el líder de Podem, Pablo Iglesias, va tenir el seu “xerop democràtic” aquest diumenge quan va ser escridassat a l’estació de Sants de Barcelona. Rebutja el diàleg i la mediació internacional Casado també ha rebutjat de ple el diàleg amb la Generalitat i la mediació internacional, que seria “un escarni” per a l’Estat perquè “no es pot mediar entre Espanya i Espanya”. “No tenim res a cedir ni a negociar amb Franquistes, i igual que el 13-F Juan Carlos no va negociar amb Tejero, Felip VI ha dit que no hi ha negociació amb Puigdemont i Junqueras, els colpistes del SXXI”. Partidari d’incloure els partits independentistes a la llei de partit Ha celebrat que els presidents de l’ANC i Òmnium i el Major dels Mossos hagin de declarar davant l’Audiència Nacional i ha afirmat que ell és partidari “a títol personal” d’incloure els partits independentistes a la llei de partits.  Rebutja una DUI en diferit També ha rebutjat la possibilitat d’una declaració d’independència en diferit tal com ha proposat l’eurodiputat Ramón Tremosa prenent l’exemple d’Eslovènia. Segons Casado, les circumstàncies de la declaració d’Eslovènia no tenen res a veure amb les de Catalunya. “Això no és Jugoslàvia, ni Kosovo, i no tenim un problema ètnic d’aquestes dimensions”.

Summary: El PP adverteix Puigdemont que si declara la independència pot acabar com Companys


El cicle Simfònics al Palau, una coproducció de l'Orquestra Simfònica del Vallès (OSV) i la Fundació Orfeó Català- Palau de la Música, arrencarà aquest dissabte amb una sessió doble a les 18.30 i a les 21.30 hores, i començarà amb 'Carmina Burana', de Carl Off i una peça a cappella de Morten Lauridsen, 'O Nata Lux', interpretada pel Cor jove de l'Orfeó Català com a homenatge a les persones que estan combatent la pandèmia des de primera línia. A més, al final de la temporada, en funció de l'evolució de la situació sanitària, el cicle farà una celebració especial de les noces de plata del cicle amb una 'Novena de Beethoven', que vol reunir els antics directors titulars de l'OSV en un mateix escenari. Segons ha explicat el director titular de l'OSV, Xavier Puig, l'obra es dedicarà també a les "víctimes i famílies que en molts casos no han pogut fer ni un dol", i ha reivindicat que la música serveix per això. Després de la reflexió que permetrà l'escolta d''O Nata Lux', "esclatarà el plany" i queixa per la mala sort de 'Carmina Burana', que desembocarà en el cant a la vida i a l'amor, ha avisat Puig. "Sabem que hi haurà un hivern cru, una tardor difícil, però tenim la confiança que arribarà la primavera i tornarem a gaudir de la primavera i del contacte social i esperem arribar al mes de maig a fer-nos una abraçada beethoveniana amb la 'Novena Simfonia'", ha assegurat. En concret, la cantata 'Carmina Burana', de Carl Orff, estarà dirigida pel mateix Xavier Puig, i amb les veus solistes i corals d'Alicia Amo (soprano), Beñat Egiarte (tenor), Toni Marsol (baix) i Cor Jove de l'Orfeó Català. Puig ha avisat que aquest doble passi serà especialment un repte per al cor, que ha pogut assajar a la mateixa sala i que haurà de cantar amb les distàncies reglamentàries i amb mascareta. De fet, el cor es distribuirà de manera que hi haurà 30 cantaires sobre l'escenari, però també s'aprofitaran les galeries d'orgue i les llotges del segon pis per acabar de completar la cinquantena llarga de cantaires que requereix l'obra. Sobre si el fet que duguin mascareta pot afectar la qualitat del concert, el president dels cors, Esteve Nabona, ha considerat: "La mascareta afecta més la comoditat que el so. Afecta més a la dicció de les consonants, més que no a la projecció del so, però sense dubte en què afecta és en la comoditat dels cantaires", que només es pot suplir amb ganes de cantar i de fer música. Òpera i fusió urbana Més enllà de la inauguració, en aquesta temporada, primer any de vida de la nova Fundació Òpera Catalunya, el Palau tornarà a acollir òpera amb els Amics de l'Òpera de Sabadell, amb dues produccions de capçalera: 'La Flauta Màgica', de Mozart, i 'Tosca', de Puccini, dirigides per Daniel Gil de Tejada. D'altra banda, el cicle també acollirà 'Carnaval dels Animals', de Camille Saint-Saëns, amb Brodas Bros , en una proposta de música simfònica fusionada amb música urbana i que aspira a conquerir un públic familiar. El cicle recuperarà també el concert de bandes sonores 'De Pel·lícula' amb els actors de doblatge Jordi Brau i Lluís Posada i la direcció de Rubén Gimeno. Igualment, la música de cinema tindrà protagonisme a l'espectacle 'Wagner: El senyor dels anells' amb un programa que combina diferents fragments de la tetralogia de Wagner, 'L'Anell del Nibelung', amb les Suites de Howard Shore per a les pel·lícules sobre 'El Senyor dels Anells'. Música barroca El cicle d'enguany torna a oferir un espai a la formació barroca Vespres d'Arnadí amb la interpretació de 'Les quatre estacions', de Vivaldi, amb la violinista eivissenca Luna Tur. Tanmateix, Beethoven també serà present la temporada amb 'La Pastoral de Beethoven' amb un programa protagonitzat per dones, i amb 'La Novena Simfonia', que clourà la temporada al Palau, amb la participació especial de la Jove Orquestra Graeme Clark (JOGC) integrada per nens sords amb implant coclear que interpretaran amb l'OSV l'Himne a la Joia com a bis. 'Scheherezade', del compositor rus Rimski-Korsakov, serà un dels concerts de gran format de la temporada, amb la direcció del mestre Andrés Salado, que repeteix al cicle. L'organització recuperarà també un dels títols cancel·lats la temporada passada per la pandèmia: 'Mozart a Praga', amb la violinista austríaca i resident a Barcelona, Birgit Kolar en la doble tasca de solista i directora. 'El Somni d'una nit d'estiu' serà un dels plats forts de la temporada, que traduirà l'obra de Mendelssohn inspirada en l'obra homònima de Shakespeare en un concert semiescenificat, amb la direcció teatral de Dani Coma, la participació del Cor de Noies del Palau, les sopranos Núria Vilà i Marta Valero i la direcció musical de Victor Pablo Pérez. Marc Timón i Irene Solà Una altra de les propostes destacades serà l'estrena d'una obra de Marc Timón, compositor convidat del Palau de la Música Catalana, al voltant de textos de la poetessa Irene Solà, narradora convidada del Palau de la Música Catalana. Finalment, el cicle acollirà el 'Festival de valsos i danses' dirigit pel titular Xavier Puig amb la participació de les sopranos Júlia Farrés-Llongueras i Irene Mas Salom en una combinació dels tradicionals valsos de la família Strauss amb partitures que viatjaran de l'opereta vienesa a la sarsuela catalana amb obres d'Amadeu Vives, Nicolau Manent, Felip Caparrós i Eduard Toldrà. Per al concert final de gira de Setmana Santa, l'OSV proposarà el 'Rèquiem', de Verdi, sota la batuta de Xavier Puig, i amb la participació dels solistes Marta Mathéu (soprano), Gemma Coma-Alabert (mezzosoprano), Albert Casals (tenor), Toni Marsol (baix), l'Orfeó Català, el Cor de Cambra de l'Auditori Enric Granados de Lleida i el Cor Ciutat de Tarragona. Més de 15.500 espectadors Fins a l'aturada obligada per la pandèmia de la Covid-19 el març passat, el públic total assistent als concerts del cicle havia augmentat en nombre d'entrades venudes en més de 2.500 respecte a l'any anterior. Fins al moment, un total de 15.534 persones havien gaudit dels seus concerts a la sala modernista, el que suposa una mitjana de públic de 1.558 espectadors per concert (davant dels 1.422 de la temporada passada), que significa un augment de l'ocupació mitjana respecte anys anteriors arribant al 77,9%. El director general del Palau de la Música, Joan Oller, ha defensat que el cicle Simfònics al Palau es caracteritza per difondre la música simfònica, per la innovació i per ser una font d'ingressos, i ha remarcat que aquest dissabte es farà doble funció davant de les limitacions d'aforament per la pandèmia. El president de l'OSV, Jordi Cos, ha defensat que, des dels seus inicis, l'orquestra ha buscat col·laboracions amb diferents entitats i cor per poder desenvolupar els seus projectes, i proposa un "model de cultura participatiu". Ha afegit que el seu model considera la música no només com una finalitat sinó com un instrument per construir comunitat.

Summary: El 25è cicle Simfònics al Palau obrirà aquest dissabte amb un homenatge als sanitaris i a les víctimes de la pandèmia